Islam Intiassa

Islam on Intiassa suuri vähemmistöuskonto, johon 2020-luvulla kuuluu 14,2 prosenttia asukkaista. Vuonna 1947 Intia jaettiin uskonnollisten kiistojen takia hindulaiseen Intiaan ja islamilaiseen Pakistaniin, jolloin 50 miljoonaa muslimia jäi hinduenemmistöisen Intian kansalaisiksi ja muodosti yhden maailman suurimmista muslimivähemmistöistä. Muslimien lukumäärä on sen jälkeen kasvanut kahteensataan miljoonaan vuonna 2024.
Historia.
Islam levisi Intian niemimaalle Transoxianasta ja Afganistanista. Intian islamisoituminen alkoi paimentolaisvalloituksista, ensin turkkilaisten ghaznavidien ja ghuridien hyökkäyksinä 1000-luvulta alkaen, sitten 1200-luvulla Aibakin mamelukkien ja 1500-luvulla mogulien valloituksina. Suurimittainen muslimivalloitus alkoi 1100-luvun lopulla turkkilaisten kansojen hyökkäyksenä. Heidän sotilaallinen ylivoimansa johtui ratsuväestä ja jousiampujista, joita vastustajilla ei ollut. Pohjois-Intiaan syntyi islamilainen Delhin sulttaanikunta, joka 1300-luvulla ulottui melkein koko niemimaalle. Islaminuskoisten mogulien hyökkäys tuhosi Delhin sulttaanikunnan 1500-luvulla. Tällä kertaa hyökkääjän ylivoiman syynä olivat tykistö ja muut tuliaseet. Viimeisen suuren mogulikeisarin aikana 1700-luvun alussa melkein koko Intian niemimaa oli islamilaisen herruuden alla. Pian sen jälkeen mongolivalta mureni ruhtinaskunniksi, islamilaisten sulttaanien alueet kutistuivat ja brittiläinen kauppakomppania alkoi laajentaa vaikutustaan. Vuonna 1858 kuningatar Viktoriasta tuli koko Intian keisarinna.
Islamilainen Intia.
Islamiin kääntyneet paimentolaisheimot olivat hyökänneet Intiaan saaliin toivossa, eivät niinkään uskonnollisista syistä. Hyökkääjät perustivat varuskuntakaupunkeja ja alistivat valloitetun väestön riiston ja väkivallan kohteeksi. Alamaiset saivat kuitenkin enimmäkseen jatkaa oman uskontonsa harjoittamista. Hyökkääjien myötä niemimaalle levisi persialais-turkkilainen kulttuuri, joka yhdistyi intialaiseen. Intian muslimivaltiot vetivät puoleensa 1200-luvulla persialaisia oppineita, jotka pakenivat omasta maastaan mongolivalloituksen alta. Kulttuurien yhdistelmä kukoisti etenkin 1500-luvulla. 
Intialaisen kastiyhteiskunnan alimpia kerroksia veti puoleensa islamilaisten valloittajien kasteista vapaa "tasa-arvoisuus". Etenkin yhteiskunnan alimpien kerrosten kastittomia kääntyi islamiin, sillä näin heille avautui väyliä nousta jopa yhteiskunnan huipulle. Intiaan kehittyi oman tyyppisensä islam, jossa suufilaisuus sai vahvaan otteen. Eri uskontojen rinnakkaisuus tuotti myös välimuotoja. Suufilaiset fakiirit muuttuivat esikuviksi hinduille, ja 1500-luvulla kehittynyt sikhiläisyys yhdisteli islamia ja hindulaisuutta. Intian niemimaan pohjoisosat elivät eteläosia pidempään muslimivaltioiden aikaa, minkä takia islamiin kääntyneitä oli siellä enemmän kuin etelässä. Silti pohjoisessakin hindulaiset vaikutukset säilyivät voimakkaina. 
Intian jakautuminen 1947.
Muslimien tyytymättömyys vähemmistöasemaan hindulaisessa Intiassa johti väkivaltaisiin mellakoihin ja haluun luoda identiteetiltään islamilainen valtio. Sisällissodan välttämiseksi vuonna 1947 maa jaettiin hindulaiseen Intiaan ja islamilaiseen Pakistaniin, mutta seurauksena oli silti sota muslimienemmistöisen Kashmirin jäätyä Intian haltuun. Intia otti alueen haltuunsa sillä perusteella, että sen hallitsija oli hindu. Miljoonien ihmisten oli jakautumisen seurauksena pakko jättää kotinsa. Muslimit pakenivat Pakistaniin ja hindut Intiaan. Maan kahtiajako vertautui samanlaisiin ratkaisuihin 1940-luvulla Balkanilla ja Palestiinassa. 
Nykyään Intiassa elää maailman suurin muslimivähemmistö, yli 200 miljoonaa ihmistä, jotka ovat silti vain 14,2 prosenttia koko väestöstä. 
Muslimivähemmistö Intiassa.
Intiassa useimmat keskiluokkaiset muslimit siirtyivät Pakistaniin vuoden 1947 jälkeen. Sen jälkeen Intian muslimit ovat pääosin olleet maaseudun ja kaupunkien varatonta työväkeä. Heistä noin neljäsosa on šiioja. Intian perustuslaki hyväksyy šariatuomioistuinten päätökset yksityisissä ja perheoikeudellisissa asioissa. Muslimit kokevat silti itsensä syrjityiksi ja vaativat erityiskohtelua ja kiintiöitä. Uskonnollinen konflikti on näkynyt terrori-iskuina, jotka ovat saaneet monet hindut suhtautumaan entistä vihamielisemmin muslimeihin.
Muslimiväestön maantieteellinen jakautuminen.
Intian niemimaan pohjoisosat olivat pisimpään paimentolaisvalloitusten kohteina ja islamisoituivat etelää enemmän. Pohjoisessa esiintyi myös etelää enemmän paimentolaisuutta.